khistorydata/jeongjo-sjw-relations huggingface dataset:
정조 8년
大司憲李聖圭疏曰。伏以。臺垣一步。卽臣自劃之地。向叨見職。幸蒙體諒之恩。獲遂鞶帶之禘。私分粗安。感祝無地。曾未旬日。新除又降。臣誠驚惶憫隘。益不省措躬之所也。顧臣情地之危蹙。與前無異。則今雖欲怵畏義分。冒沒趨膺。其於壞廉防而羞臺閣。何哉。反復思惟。進身無路。且臣素患痰癖之症。近當隆寒。倍加添劇。又自昨夕。挾感闖發。宛轉床席。不省四到。以此病狀。尤無自力蠢動之勢。敢將疾痛之呼。仰瀆宸嚴之下。伏乞聖慈。俯垂諒察。亟遞臣職。仍勘臣罪。公私不勝幸甚。臣雖不以官職自居。而義重沐浴。敢此附陳。噫。彼鄭妻之尙今假息於郊畿之內者。已是大乖王章。事未前有。而懲討不行。隄防漸至解弛。亂源滋長。變怪日以層生。至於今番揆衡兩賊事而極矣。言其根柢則鄭妻也。論其窩窟則鄭妻也。其救貧議婚。煽動糾結之狀。昭不可掩。則臣民之憤。有倍前日。天討之行。不容少緩。伏願聖明。廓揮乾斷。亟從三司之請。永絶亂本。少洩輿憤焉。逆本旣不可不明正邦憲。則惟彼兩賊豎之次第正刑。實是王法之所當然。而屢日訊鞫。徑斃杖下。有若端緖未究。逆節未彰者。致使跽斬之律。未及快施。名以鞫獄。終至於草草了當。臣不勝愕然驚惑也。若其凶言節次。雖未得詳聞。而其所綢繆和應。爛漫排布。自歸於不軌逞凶。則此與擧兵稱亂。無甚異同。豈可因其旣斃而不施當律也哉。臣謂揆明之衡兩凶賊。亟行孥戮之典。斷不可已也。臣又伏見傳敎下者。有罪人東彬減死島配之命。臣不勝憂歎之至。諸賊之窮凶情節。未盡輸款。到今盤覈之道。惟在一東彬而已。渠旣參聞凶言。厥初亦復隱諱逆謀而不告者。究厥心腸。萬萬兇獰。論以國法。自有常刑。而今此酌處之命。遽下意慮之外。獄體之疎漏。當復如何。伏願特寢成命。仍令王府。更加嚴鞫。快正典刑焉。答曰。省疏具悉。所陳悉諭諸批。卿其勿辭行公。
정조 8년
副校理李鼎運。副修撰尹序東等箚曰。伏以。臣等卽伏聞全羅監司趙時偉。以求禮縣定配罪人趙嵎逃躱事。至有登聞之擧。臣等不勝萬萬驚駭憤惋之至。噫。嵎卽峸之弟也。窮兇情節。固已狼藉於鞫案。臚列聲討。殆無異同於其兄。則當初酌處。雖出好生之德。揆以獄體。實切有識之憂。而量移善地。已是失刑。混入赦典。愈激輿憤。執法之地。按道之臣。不敢奉行者。誠以嵎之罪犯至重。關係不輕也。渠之名編罪籍。固自如。而廼敢咆哱官庭。鳩聚徒黨。打破防守。毆擊將差。恣意逃躱。莫敢誰何。此自有刑政以來所未聞者也。渠以積年繫囚之類。潛畜平日怨國之心。而今乃肆行胸臆。忽地逃脫。此眼無官長也。眼無國家也。又安知不投依淵藪。釀出何樣禍機於黑暗之中耶。思之及此。不覺心寒。在廷諸臣之鎭日懲討者。蓋慮有此等變怪。而近日以來。天網太恢。元惡巨魁。次第從輕。馴致此前古所無之變。若此不已。竊恐凶孽之遍配島陸者。任其行止而莫之禁也。國家之憂虞。寧有極已。其在嚴邦憲杜禍本之道。不可無大懲創之擧。臣謂亟命王府。刻期發捕。嚴鞫得情。快施當律。該守令不善防守。已有道臣之請罪。待其就拿。照律嚴勘。該道臣亦難免不能檢飭之罪。亟施譴罷之典。斷不可已也。敢進止。答曰。省箚具悉。趙嵎之本非常性人。人孰不知。伊時勿問。蓋以此耳。今番赦文中。以放書頒渠。則認以蒙放。至有再訴邑倅。徑還渠家之擧。此與無端逃躱差間。觀於狀辭。可以知之。拿來鞫問。奚異於怒蠅拔劍。然國體所在。不可不懲治。放送之命勿施。令該道仍其地刑配。監司從重推考。該守令先罷後拿。
정조 8년
甲辰十一月初六日辰時。上御儀宸門外。方物封裹入侍時。同副承旨李兢淵。記事官朴能源。記注官金健修。記事官李崑秀。以次進伏訖。上曰。左副承旨入侍。出榻敎李祖承進伏。上曰。方物件記入之兢淵捧奏。上命戶曹郞廳具膺。持各物以奏。膺啓諸種物件。次次揍奏。上覽訖還下曰。各般物件。以今番仍爲準式。可也。又下敎曰。郞廳與中使眼同封裹於貳極門。每件封緘處。郞廳親自着銜。勿使有中間相換之弊。可也。膺承命出。上仍命承史退。諸臣以次退出。
정조 8년
甲辰十一月初六日巳時。上御重熙堂。左承旨入侍時。行左承旨徐有防。假注書李敬五。記事官李崑秀。以次進伏訖。上命書左副承旨李祖承。同副承旨李兢淵疏批。上曰。左副承旨與館伴入侍。賤臣承命出。與左副承旨李祖承。館伴徐有隣偕入進伏。上命書傳敎曰。明日當詣景慕宮。省牲省器。日寒如此。道由館峴道路。切勿修治。百官隨駕及行禮。置之。又命書榻敎曰。出宮門路。以賓陽門爲之。又命書榻敎曰。摠管前望單子入之。上謂有隣曰。勅行渡江。似不遠矣。對曰。雖未的知。料不出望念間矣。有隣曰。今番身軍布減半給代中。以關西錢木九萬兩磨鍊矣。箕伯難於監營之獨當。連爲往復。聞其事勢。無足爲怪。同是關西。同是公貨。限一萬兩取用於兵營。恐合事宜。故敢此仰達矣。上曰。依爲之。出擧條仍命退。諸臣以次退出。
정조 8년
行都承旨李致中坐。行左承旨徐有防坐。行右承旨李在學坐。左副承旨李祖承病。右副承旨洪仁浩坐直。同副承旨李兢淵坐直。注書朴能源仕一員未差。假注書尹羽烈仕直。事變假注書韓應裕仕。
정조 8년
徐有防啓曰。明日常參經筵。敢稟。傳曰。停。大駕詣景慕宮。展拜罷後。入齋室後。奎章閣政院玉堂藥房口傳問安。答曰。知道。
정조 8년
院議啓曰。卽伏見全羅監司趙時偉狀啓。求禮縣定配罪人趙嵎。打破防守。毆擊將差。至有逃走之擧。臣等誠不勝駭憤之至。噫嘻。嵎之罪犯。何如。關係。何如。而當初之移置陸地。已是失刑。畢境之混入宥典。大咈輿情。按法之地。閱月爭執。該府該道。亦不奉承擧行。則渠之名在謫案。固自如也。而今乃敢突入官庭。咆哱狼藉。招集徒黨。氣勢凶悖。甚至於防守之打破。將差之毆擊。不少顧忌。直爲逃躱。天下寧有是耶。雖在尋常編配之類。固不敢若是跳踉。況如渠之貸頭凶孽。力抗王法。敢肆凶計。若此不已。則凶徒逆種之繫囚在謫者。其將恣意逃脫。任其行止。終至於王法無所施。亂逆無所懼。而況且渠逃躱之計。又不知釀出何許禍機。則究厥所爲。萬萬叵測。其在嚴國法杜後弊之道。決不可委之於該府之循例擧行而止。具格發捕。嚴鞫得情。明施典刑。不容少緩。該縣監不善防守。致此無前之擧。已有道臣之請罪。而該道伯平日不能檢束之失。不可無飭。從重推考。斷不可已矣。惶恐敢啓。傳曰。知道。堂批詳言之矣。
정조 8년
以十一日。輪對。取稟。傳于李致中曰。爲之。
정조 8년
吏曹口傳政事。以李性吾爲右通禮。
정조 8년
傳于李兢淵曰。左副承旨入侍。
정조 8년
李致中啓曰。假注書李敬五。身病猝重。勢難察任。今姑改差。何如。傳曰。允。
정조 8년
李敬五改差。代以尹羽烈爲假注書。
정조 8년
李兢淵啓曰。假注書尹羽烈。時無職名。令該曹依例付軍職。冠帶常仕。何如。傳曰。允。
정조 8년
傳于李兢淵曰。召對爲之。
정조 8년
傳于李兢淵曰。留院公事入之。
정조 8년
傳于洪仁浩曰。加德僉使。該曹口傳各別擇差。待明朝辭。兵曹口傳政事。以鄭駿采爲加德僉使。
정조 8년
傳于李兢淵曰。求禮縣監令該曹口傳擇差。
정조 8년
吏曹口傳政事。以金命彦爲求禮縣監。
정조 8년
傳于李在學曰。擊錚人皆令今日內捧供以入。
정조 8년
李兢淵。以刑曹言啓曰。今日動駕時。衛外擊錚人等。所當依例刑推捧供。而齋日相値。故除刑推捧供以入之意。敢啓。傳曰。知道。
정조 8년
李兢淵。以刑曹言啓曰。今日動駕時。全羅道康津居奴路産。擊錚於衛外。故取考其原情。則以爲。渠之內上典宋氏卓節高行。逈出今古。年甫七歲。遭其父喪。哭泣之慼。哀動鄰里。疏食奉奠。反過成人。及其喪夫。決意從死。過葬之後。躬奠墓側。仍卽飮毒。至於自殞。一邑多士。道內章甫。聯單於營邑。尙未登聞。特令該曹亟旌褒之典云矣。旌褒事體。不輕而重。當付鄕里之公議。一遵該道之狀聞。而以奴呼籲。有若訟冤。且事係干恩。跡涉猥越。原情內辭緣。勿施何如。傳曰。卿等不見法文乎。子孫奴僕。以祖先及上典行義。上言申籲。自是分內事。元無薦之干恩之例。蓋爲親祈懇。須子孫奴僕。然後其情切至故耳。法無禁條。至於他人。爲他人行義上言。不但事係四件之外。亦涉干恩之科。以是向日行幸時。諸道儒士之爲他人上言。無論公議與否。屛置勿施之科者此也。本事下該道。別岐探察。兼採一鄕公議狀聞後。令該曹稟處。可也。
정조 8년
刑曹啓目。擊錚罪人安鉉國原情云云。詳考法典。明査曲直。使無矣身公然掘移之冤是白乎旀。以治洪絲浩情勢蔑法之罪敎味白齊。向前安鉉國。依先朝受敎。爲先放送爲白乎旀。所供如此。上裁。何如。判付啓。兩隻旣非相敵之間。則訟理自當扶此抑彼。而一邊之說。有難準信。令道臣除尋常親執。詳査狀聞後。令該府稟處爲乎矣。近於一二訟理。此道伯不無右繩制弱之失。實非委冞之本意。至於此事。事係道內守令。難課其不拘顔私乙仍于。如是措辭判下爲去乎。此意竝以嚴飭行會。使之斯速査啓爲良如敎。
정조 8년
刑曹啓目。擊錚罪人徐召史原情云云。別般按覈窮治。營將韓聖養及羅卒李德仁敎是後。如矣身夫骸骨。使之尋得敎是白遣。女矣身之讎冤。使之快雪事。千萬血祝敎味白齊。向前徐召史。依先朝受敎。爲先放送是白在果。所供如此。上裁。何如。判付啓。大抵年少武弁之不解事者。每當討捕之任。恣行法外之事。此難矯之弊兺除良。至於韓聖養事。一邊之言。雖難盡信。將此原情。反復參究。徐女夫之冤死及匿屍次知。爲必然之事是如乎。苟有是也。寧有如許殘酷之擧。此足爲上干天和之一端。朝家旣聞之後。豈可等閑看過乎。聖養之意。專出於掩己愆。處事如是乖悖是如乎。不可不嚴査痛懲。卽令該道臣。所謂該鎭兵房是在。尹聖鐸及營卒李德仁稱名漢等。竝與其他庭問各人。一竝捉致營庭。除尋常箇箇各別嚴刑。直捧遲晩以聞爲有矣。至於德仁所爲。尤極獰毒。德仁生出獄門。其可曰國有法乎是旀。道伯若不明査狀聞。亦難免不善按査之責。此意竝以嚴飭。分付。近來査啓。每患遲滯。今番段斯速修啓之意。亦爲申飭爲良如敎。
정조 8년
司諫趙榮弼。持平尹載命。正言沈鏗啓曰。臣等俱以無似。本不合於淸朝耳目之任。而昨伏聞移配罪人嵎逃躱之事。不勝駭憤。相率陳箚矣。及承批旨。辭敎截嚴。誨責備至。臣等滿心慙恧。無地自容。前後昧規溺職之罪。於是益著。臣等何敢一刻晏然於臺次乎。請命遞斥臣等之職。答曰。勿辭。亦勿退待。
정조 8년
李兢淵啓曰。持平尹載命避嫌承批之後。掌令姜垣。所當處置。而不爲處置。直爲出去。事甚未安。推考警責。仍卽牌招。以爲處置之地。何如。傳曰。允。
정조 8년
持平尹載命啓曰。掌令姜垣。以臣才識淺薄。言議竝軟。本不合於淸朝耳目之任。而及登筵席傳啓之際。以笏記疊書。至有誤讀。致煩承宣問備之請。以何顔面晏然仍冒於臺次乎。引嫌而退。一事再啓。大是做錯。揆以臺體。不可仍置。請掌令姜垣遞差。答曰。依啓。
정조 8년
甲辰十一月初七日辰時。上詣景慕宮。擧動入侍時。行都承旨李致中。行左承旨徐有防。左副承旨李祖承。右副承旨洪仁浩。同副承旨李兢淵。記事官朴能源。假注書李敬五。記注官金健修。記事官金鳳顯。二提學吳載純。二直提學朴祐源。待敎李崑秀。原任待敎尹行任。藥房提調徐有隣。以次侍立。上具翼善冠衮龍袍。出賓陽門。有防曰。景慕宮展拜時。左右通禮。不可不備員。故右通禮在外之代。該曹以假通禮。俄纔啓下。而亦以實病不得入來。事當草記變通。而時刻已迫。未及周旋云。依例改差。卽令該曹口傳差出。待下批以爲進參之地。何如。上曰。依爲之。出擧條駕至弘化門。上曰。侍衛軍兵毛具。路由館峴。上曰。祗迎儒生爲幾人乎。賤臣承命對曰。一百三十二人云矣。仍詣景慕宮入齋室。上改具冕服。諸臣改具朝服。上詣版位。行望廟禮。入廟內奉審訖。詣省器位。省器如儀。詣省牲位。省牲如儀。下敎曰。隷儀罷後。當還宮。卽爲行禮事。分付。有防承命出傳。諸執事以次各就位。行禮如儀訖。上曰。諸臣仍以朝服隨駕。外版入之。駕至館峴。下敎曰。攔後喧譁禁飭事。分付。仍從弘化門入。由貳極門還內。諸臣以次退出。
정조 8년
甲辰十一月初七日初更。上御誠正閣。召對入侍時。參贊官洪仁浩。侍讀官李鼎運。檢討官尹序東。待敎李崑秀。假注書尹羽烈。記事官金鳳顯車亨衢。以次進伏訖。上曰。同副承旨入侍。賤臣承命出傳。與李兢淵偕入進伏。上曰。數次大雪。可占豐徵。兢淵曰。然矣。臣近自西關來。沿路秋牟。立種根困。今又臘前三白。庶可期來歲之大登。此莫非聖上敷德施仁。格天覆下之所致也。上命讀朱子封事。鼎運進讀訖。上仍命陳文義。鼎運曰。此是朱夫子乞進德之箚。而以玩經觀史。爲進德講道之本。蓋玩經而懋修齊之方。觀史而驗治亂之迹。治平之要道。不外於是矣。殿下天性好學。聖賢之書。古今之史。靡不貫通。無待乎臣之仰勉。而日前因儒臣箚陳。日開講筵。至使如臣魯莽。無一裨益者。亦備橫經之列。不勝慙恧。而聖主擇芻蕘之盛意。臣實欽仰矣。大舜之好察邇言。乃所以爲舜也。伏望體聖人不恥下問之意。克恢聽納之方。益懋講學之方焉。上曰。好矣。下番亦陳文義。可也。序東讀訖。仍進曰。堯舜。以生知之聖。做無爲之治。後之人主。欲治其國者。皆欲法堯舜之治。欲法堯舜。則必能學焉而後。可以及矣。以湯武勇智之性。亦能學而知。能利而行。卒亦造夫堯舜之域。孔子所謂及其成功一也。正謂此也。顧今殿下德性聰明。逈出百王。爲治之道。固無待於學問上資益。而學問實出治之本也。近日法講連開。間行召對。如臣魯莽。猥忝邇列。每登法筵。愧恧益甚。方今才學之士。彬彬蔚蔚矣。俾置經幄。無時間撤。則似有裨益於至治之萬一。伏願留神焉。上曰。好矣。閣臣亦陳文義。可也。崑秀繼讀訖。仍進曰。蓋聖學上工夫。何莫非修齊治平之本。而最是格致誠正。爲萬化之源。朱夫子箚子所以勉進君德者。亦無非此四字之義。而要使人君體行於此。以達治平之化也。顧今殿下以聰明睿智之聖。懋緝熙光明之學。於誠正之工。治平之道。已無加勉。而惟日不足。頻開法講。晝接夜對。討論經史。以爲講道出治之資。如臣魯劣。猥廁邇班。無所裨益。恒切愧恧。惟願殿下益加自勉。不以聖學之已造高明。而無忽進修之工。毋曰治化之已躋熙洽。而益務明新之道。則此大學所謂止於至善。中庸所謂篤恭之治也。伏願留神焉。上曰。好矣。仍命退。諸臣以次退出。
정조 8년
行都承旨李致中坐。行左承旨徐有防坐。行右承旨李在學坐。左副承旨李祖承坐。右副承旨洪仁浩坐直。同副承旨李兢淵坐直。注書朴能源仕一員未差。假注書尹羽烈仕直。事變假注書韓興裕仕。
정조 8년
上在昌德宮。停常參經筵。只晝講。
정조 8년
傳于李兢淵曰。局出身廳燒燼處。使之初九日修補。而日寒如此。此時始役。匠募呵凍之弊。不可不恤。且聞取土於闕外云。見今雪塞之時。人力不但倍蓰。工役亦難堅。待解凍始役事。分付戶曹。直所館舍之中間缺毁。所見已極。如何。局出身等。皆是年老之人。故不拘冬節。卽令修葺矣。今則旣有退期之命。優給空石草芚等物。各別遮蔽。以爲禦寒之資事。亦爲分付訓局。
정조 8년
李致中啓曰。領議政徐命善。左議政洪樂性。備局有司堂上徐有隣沈頤之。前咸鏡道臣李命植徐有寧鄭昌順。監賑使李在學與曾北關守令。依下敎來待矣。傳曰。屢日之後。今日始爲稟處。不可草草了當。兵判曾經兵使。同爲來待。
정조 8년
傳于李兢淵曰。左承旨入侍。
정조 8년
都摠管前望單子入之。安昌君燝落點。
정조 8년
漢城右尹前望單子入之。沈有鎭落點。
정조 8년
以持平李祉永牌不進罷職傳旨。傳于李兢淵曰。只推。
정조 8년
李兢淵。以弘文館言啓曰。新除授副校理尹㬦。修撰金啓洛竝卽牌招察任。何如。傳曰。聞上番言。俱有情勢。又有儲闕二窠。赴燕不遠。無以贊直云。竝許遞。明日政。與未差之代。以在京無故人差出。
정조 8년
李兢淵。以侍講院言啓曰。本院新除授兼弼善沈煥之。時在京畿龍仁地。入番事緊。斯速乘馹上來事下諭。何如。傳曰。允。
정조 8년
洪仁浩。以義禁府言啓曰。因玉堂箚子批旨內。罪人趙嵎。令該道仍其地刑配事。分付該道道臣之意。敢啓。傳曰。知道。
정조 8년
洪仁浩。以義禁府言啓曰。求禮前縣監丁俔祖拿處事。傳旨啓下矣。丁俔祖時在任所云。依例發遣府羅將拿來。何如。傳曰。允。
정조 8년
甲辰十一月初八日申時。上御誠正閣。左承旨入侍時。行左承旨徐有防。假注書尹羽烈。記事官李崑秀尹行任。以次進伏訖。上命書傳敎曰。日昨以差祭事申飭。而舊例則陵園獻官。多以巡將及堂上武臣通融塡差。近以擇差之故。此規雖不用之。年前一二銓堂之以正卿差擬。嘗以爲過矣。不如是則必以老病無實職人苟差。此亦不可。此後陵園獻官。無論忌辰祭享。節目祭享。年六十以上人勿爲塡差事。定式施行。如是則無故者數少。必有疊差之弊。蔭而曾經都正以上。武而曾經亞將及承旨以上。直爲塡差。節目祭享時。曾經閫帥以上。依例以通融塡差之意草記。此指排擬苟簡時言也。亦豈可每每草記。此意亦爲申飭。廟宮朔望獻官事。每欲定式而未果。從二品武將之方在原任者。朝廷之所以待之。豈讓於蔭宰。而蔭宰則塡差。武宰則不差。殊無意義。此後通融輪差事。分付。上又命書傳敎曰。謬例有無。不足言。設有謬例。夜異於晝。城內異於城外。則夜半砲響之入耳也。身居窺捕之任。傾耳疎聽。宜卽執奏。況開坐之時。旣聞此事。僚堂要與聯名草記。則乃反惹生別意。至謂之不足上聞。而但當杖治之說。終始立異。獨令左廳草記。此何意思。此何道理。此而不驚動。此等捕將。將焉用哉。此捕將特命注擬。擬卽點下。蓋以自來有憲核之稱。意謂有修擧之擧故耳。觀於今番按査。其畏首畏尾。瞻前顧後之狀。大非當初特簡之意。又況砲響掩匿之事。何等妄着。欲觀前頭。雖不重勘。其匿不以聞之罪。不可不一問。右邊捕盜大將趙奎鎭。緘辭從重推考。上又命書傳敎曰。雖是微物。下敎之下。如是擧行。極爲駭然。戶曹判書推考。該吏及首吏。令攸司囚禁。待明朝爲先杖問取招。上又命書傳敎曰。未下直守令。明日辭朝。仍令留待。上又命書傳敎曰。時囚保放人。皆今明日捧供。已捧供者。直爲草記照律。上又榻敎曰。都摠管徐有寧許遞。前望單子入之。上又命書傳敎曰。右副承旨鄭志儉。聞有實恙。將欲呈告云。許遞。政官待開門牌招。開政差出。春坊下番。番次苟簡。說書亦令明日政差出。上又命書傳敎曰。詞訟劇地。方帶宿衛輪番之任。副摠管尹坊本職京兆。許遞。前望單子入之。上又命書傳敎曰。係是支勅所用。亦無內藏件。東醫寶鑑兩南各六件。星火爲之。上曰。過勅行後一件院上。十一件內入之事。分付。藥房都監戶曹則勿爲疊用事。分付。上覽持平尹載命請律揆衡所啓。仍命書傳敎曰。近日所謂討逆。雖曰太沒一半分誠實底意。而觀此新啓。無非不緊。其中第一件孥籍之啓。是何等意外之擧。未捧結案。亦不正法。則孥籍將何所施。況法外追律。自有禁令。近來臺臣之冒禁發啓。大關紀綱。設欲破格爭執。追施之律。關係。何如。而原啓措語。不踰數句語。而所請之律。卽孥籍也。此等啓辭。自設置臺閣以後所未有者。此啓若不亟停。今日朝廷。可謂無如之何。發啓之臺臣。若不別加勘罪。無以存臺體而存國法。當該臺臣。亟施削職之典。仍命退。諸臣以次退出。
정조 8년
行都承旨李致中坐。行左承旨徐有防坐。行右承旨李在學病。左副承旨李祖承坐直。右副承旨洪仁浩坐直。同副承旨李兢淵坐。注書朴能源拿處一員未差。假注書洪義浩仕直一員未差。事變假注書韓興裕仕。
정조 8년
傳于洪仁浩曰。右副承旨與下直守令入侍。
정조 8년
洪仁浩啓曰。合辭方張之時。兩司無詣臺之員。事甚未安。除在外牌招未下陳疏人外。未肅拜呈告人員。竝卽牌招。何如。傳曰。允。
정조 8년
洪仁浩啓曰。合辭方張之時。諫院無詣臺之員。事甚未安。被論外。呈告人員。竝卽牌招。何如。傳曰。允。
정조 8년
傳于徐有防曰。同副承旨馳詣宗廟永禧殿景慕宮毓祥宮儲慶宮延祜宮永祐園奉審摘奸以來。
정조 8년
傳于徐有防曰。抄啓文臣講製計劃不遠。新選文臣。自來正月應試事。分付。預令着意肄習。課製雖自來年爲之。新抄之後。不可不先爲召試。來十七日當親試。只新選文臣待令事。令本閣知悉。其中李亨達時在別檢。而直所程途。與近道有異。長寧殿別檢李亨達改差。以在京無故人差出。
정조 8년
以大司憲李聖圭牌不進推考傳旨。傳于洪仁浩曰。許遞。今日政差出。
정조 8년
有政。吏批。判書金鍾秀受由在外。參判宋載經進。參議黃昇源差祭。承旨李致中進。以魚錫齡爲掌令。以安策爲校理。李錫夏爲校理。以林道浩爲副校理。以李翼晉爲修撰。徐瀅修爲修撰。以金鍾秀爲右副賓客。以韓相肇爲司藝。李迪輔爲軍資正。以吳載絅爲儀賓都事。鄭斗榮爲繕工奉事。以鄭可容爲西部奉事。濟州牧使單白師誾。以洪良浩爲大司憲。右賓客金鍾秀。左副賓客徐有隣。右副賓客吳載純。
정조 8년
吏批啓曰。判書金鍾秀受由在外。參議黃昇源差祭。小臣獨政未安。何以爲之。敢稟。傳曰。仍爲之。
정조 8년
兵批。判書李在簡進。參判金文淳都監進。參議沈基泰差祭。參知權入直進。承旨洪仁浩進。以李潤彬爲宣傳官。以金珠淵李汝翼申遇文爲五衛將。以韓奎爀爲訓鍊主簿。同知單尹得運。副護軍姜垣。副司直尹坊安策李錫夏尹㬦。副司果金啓洛李東稷。
정조 8년
注書朴能源病。代以洪義浩爲假注書。
정조 8년
臺諫前望單子入之。大司憲沈頤之。大司諫李獻慶。執義兪彦脩。司諫尹在醇。掌令林道浩。獻納李碩九。持平李錫夏。正言李家煥落點。
정조 8년
洪仁浩啓曰。右邊捕盜大將趙圭鎭緘辭推考傳旨。今方承授。而執義金履厚在外。掌令李思祚疏批未下。無以備員擧行云。今日政新除授憲府諸臺。一體牌招。以爲承授之地。何如。傳曰。允。
정조 8년
注書朴能源拿處。代以金孝建爲假注書。
정조 8년
洪仁浩啓曰。卽者義禁府都事來言。注書朴能源捧口招以聞事。命下。而判義禁李命植。謂有情勢。不爲進參口招坐起。次堂例不得擧行云。判義禁李命植。卽爲牌招。使之開坐。何如。傳曰。允。
정조 8년
洪仁浩啓曰。判義禁李命植牌不進推考傳旨。今方捧入。而特敎開坐之下。如是違牌。不卽擧行。事甚未安。更卽牌招。以爲開坐之地。何如。傳曰。允。
정조 8년
知義禁前望單子入之。知義禁李在簡李柱國。同義禁李敬倫落點。
정조 8년
以持平李祉永獻納兪岳柱牌不進罷職傳旨。傳于洪仁浩曰。只推。更爲牌招。
정조 8년
兵曹口傳政事。副司果鄭東觀韓商新李亨達。
정조 8년
徐有防。以冊禮都監儀軌郞廳。以都提調意啓曰。本都監儀軌。今已修正。依己卯年例。春秋館禮曹五臺山各一件輸送外。奎章閣所上件。依下敎。以御覽件粧䌙以入之意。敢啓。傳曰。知道。
정조 8년
徐有防。以禮曹言啓曰。觀此全羅監司趙時偉。以谷城幼學金德普爲其母朴氏節行請褒事實狀啓。則論列邑報。令該曹覆啓稟處矣。德普上言中。其母之爲其夫病。積誠致感者。稱有異事者五。而事無明證。語多誇張。固不可盡信。而其中拾蟲於山殯。乞胎於産家。病之所需。求之不難。已不足歸之於誠感所致。至若冬月之鱔魚。深壑之山骨。人無參見。言出其子。謂之必有。亦所難信。惟其割股剜肉。啗夫療病。果如其言。可謂烈行。而凡民之傷殘肢體者。不許褒賞。昭載於大明律旌表事例之議。著爲令式。垂之史冊。蓋以事違常經。非禮之正。在其人固爲卓異之行。在朝家非所奬勸之事。設法定制。其意深遠。以此旌褒。非所可論。上言內辭緣。勿施。何如。傳曰。允。
정조 8년
李致中。以吏批啓曰。繕工監假監役官李城輔。除拜後過限未上來。依例改差。何如。傳曰。允。
정조 8년
洪仁浩。以訓鍊都監言啓曰。依傳敎。局出身廳燒燼處。優給空石草芚等物。各別遮蔽。以爲禦寒之意。敢啓。傳曰。知道。
정조 8년
洪仁浩。以義禁府言啓曰。保放罪人李煜。還囚後捧供之意。敢啓。傳曰。知道。
정조 8년
洪仁浩。以刑曹言啓曰。觀此冬至祭報府。許多執事。皆以殘司郞官塡差。一任下吏之弄奸。此亦紀綱所在。吏曹參議黃昇源。事過後禁推。該吏過齋後嚴刑一次。以徒年分配諸道事。命下矣。吏曹祭享色書吏李景老安宇成等。過齋後刑推分配次。爲先嚴囚之意。敢啓。傳曰。知道。
정조 8년
洪仁浩。以刑曹言啓曰。雖是微物下敎之下。如是擧行。極爲駭然。戶曹判書。推考。該吏及首吏。令攸司囚禁。待明朝爲先杖問取招事。命下矣。依傳敎。戶曹當該書吏朴東秀。首吏李道英等。竝卽嚴囚。待明朝各別杖問取招以入之意。敢啓。傳曰。知道。
정조 8년
義禁府啓目。局別將趙榮儉原情云云。問目內辭緣。泛稱遲晩。所當請刑是白乎矣。曾經宣傳官勿爲請刑。旣有先朝受敎。議處。何如。啓。判付。汰去放送爲良如敎。
정조 8년
又啓目。承文院副正字朴東俊原情云云。傳旨內辭緣。泛稱遲晩。刑推得情。何如。啓。判付。除刑推議處爲良如敎。
정조 8년
又啓目。前牧使李煜原情云云。傳旨問目內辭緣。泛稱遲晩。所當請刑是白乎矣。曾經宣傳官勿爲請刑。旣有先朝受敎。議處。何如。啓。判付。削職放送爲良如敎。
정조 8년
又啓目。龍媒前僉使權應鎰原情云云。問目內辭緣。泛稱遲晩。刑推得情何如。啓。判付。考律。今日內勘放後。草記爲良如敎。
정조 8년
刑曹啓目。戶曹該掌書吏朴東秀等原情云云。其矣等慢忽擧行之罪。一一遲晩。所當考律嚴勘是白乎矣。旣有杖問取招之命。上裁。何如。啓。判付。傳敎之後擧行。不但駭然。着漆及制樣。極爲麤劣。大抵戶曹擧行。勿論此事他事。惟以成樣爲事。前後申飭。何如。而尤焉敢乃爾。該吏等更加嚴杖放送。以懲日後爲良如敎。
정조 8년
副修撰沈樂洙疏曰。伏以。臣信心獨行。慮未周於謀身。率口狂言。計全疎於處世。志切願忠而報蔑絲毫。意在衛道而謗積丘山。自知冥墑之行。終致顚沛之辱。誠欲早自屛廢。稍避機穽。臣之所自料。旣久且熟。而情自牽於犬馬。計有戀於棧豆。憑依寵光。低徊榮途。姑且待其機至。而甘自陷也。乃者獻納兪岳柱之疏。以臣年前一言。臚列聲罪。至目以戕害士流。臣身汚辱。有不暇說。而區區寸心。因此可暴。臣之前疏。妄自效於窮本溯源。明大義正人心之義。而如蚊撼山。若禽塡海。心長力短。已不自量。而意有所激。辭或未達。其時聖敎。至嚴且截。自知妄發。不敢辨暴。日月之明。猶冀自照。伊後筵席。略陳本情。誨諭之敎。至今感涕。今玆人言。遂藉伊時傳敎而爲重。欲使臣莫敢復辨。而若其好惡乖常之斥。爲臣對辨之資。臣之好惡。果異於人。嗚呼。數十年來。世運方陂。人理將晦。士夫之中無所主。外被其誘者。窺覘利竇。囁呫勢途。戚里權勢之門。紛紛托名。冉冉投跡。藉古人言議之糟粕。作一世誑惑之資斧。東招西呼。左誘右引。相率而入。優優然皆自以爲士流。此殆優人之假衣冠。而蠱心術敗世道。終必至於凶害而後已。則臣嘗深惡。人或有好。此其所謂好惡之乖常者耶。若夫量翼之資斧於龜柱。德億之資斧於國榮。而亦嘗稱爲士流者。則臣疏上下。語脈相關。諫臣所謂不知其說者何也。其疏所謂有識之士。恐被惡名。不敢自居以士流者。臣亦不知其說。臣之所斥。只是自龜柱而入國榮。托名假義。媒榮喪廉者之謂也。至如扶名敎尙節義之人。則當使此兩賊。折奸萌斂凶圖。而臣欲爲之執鞭。寧有惡名之可憂哉。臣於權凶之時。未嘗論一微官。則謂之鷹犬。何也。臣於聖明之世。未嘗戕一善類。則謂之衮貞。何也。臣誠愚矣。自在布衣。妄自以爲。士夫言議。當主公平。誠欲祛一偏之私黨。廓至正之公議。每以爲。患得失之類。固是可斥。而假義理之輩。尤有深憂。嘗於知舊過從之時。文酒詼諧之際。臣之此言。慣於口中。則此時臣言。無所關係。泛若虛舟。人不疑怒。至今藉手。未嘗或改。而諫疏中或謂之已非吉人。或謂之千億化身。臣又不知其說也。惟是兜攬淸顯。卽臣之罪。臣雖無狀。不忍爲媚人求官之醜態。而職旣叨於三司。責未效於一日。含默容身。淟涊負心。言者罪臣。臣則感服。若其討逆之無實。言路之不開。紀綱之漸頹。士風之不振。此固如臣愚劣。忝列侍從。不能導揚之罪。而若以爲皆由臣一言之失。則臣之所斥。不過托名假義者也。王莽之動引元聖。安石之輒稱周禮。皆不可斥耶。天下寧有是也。至於臣之向年被譴。旋卽冒出。非無忌憚。所畏義分。而諫疏所謂左右附麗。日事營利者。臣之庚子初疏。有謂之希旨異論。欲爲操切。今此諫疏。亦述是意。臣與諫臣。才有數面。而旬日之前。忽來委訪。知爲千古之小人。就作半日之敍話常情之所必無。諫臣之疏。臣則知非諫臣意也。嗚呼。臣生而早孤。不見父顔。粗守家風。欲免忝辱。幸而立朝。獲値明時。斷斷一念。只在移孝。雖不得萬萬企及。而所願學者。君子善類也。今忽以戕害善類。陰險小人之目。加之於身。不忠不孝。罪通于天。宜伏常憲。以戒一世。而側伏屢日。忽若無身。千萬不自意。恩敎忽下。召牌踵臨。臣不覺北望失聲。而臣罪當死。更有何辭。伏乞天地父母。諒臣危苦之情。亟降嚴譴。俾安臣一息未泯之心焉。臣無任號泣屛營之地。謹昧死以聞。答曰。省疏具悉。年前處分。反作抉摘之資。實非所料。爾其勿辭察職。
정조 8년
大司諫安聖彬疏曰。伏以。臣於見職。自有難冒之勢。而日前召牌。適降於鞫坐有命之時。義重沐浴。他不暇顧。章皇出肅。多日供職。久省私義。愧恧實深。賓對進定。實出我聖上遇災警惕之至意。責躬之敎。求助之意。藹然懇摯。凡在言責之列者。固宜竭蹶咸造。思效一得之愚。而臣之父病猝劇。情私煎灼。離捨登對。其勢末由。只以懲討之義。仰請允兪。仍將悶迫之私。猥陳情懇。而伏見前都憲蔡弘履所啓。則伊日不入諸臺。竝請罷職。而至以急於懲討之義。大違於初爲言。何其言之太不稱量也。噫。目今大義理。莫急於懲討一事。則臣雖庸殘。豈待僚臺之指說。而適會扶將方急。抽身無路。耿耿一念。以疏替對。似此事實。想或聞知。而忽以不襯之說。猝地論勘。無乃各陳之懷。未及料量。只傳故紙。亦似無聊。倉卒强覓。以爲一時副急之用耶。此則不欲與之多辨。而旣被譴罷之斥。則官職去就。已非可論。暫時蹲冒。有靦面目。恩召之下。承膺無望。伏地惶隕。譴何是俟。且臣伏蒙恩由。便護父病。而篤老重病。日益凜綴。症形添劇。少無減勢。張燈達宵。已過一旬。情理至切。焦憂轉甚。玆敢略陳短章。仰瀆崇聽。伏乞聖慈。俯垂諒察。亟削臣所帶之職。以安私分。仍治臣瀆擾之罪。俾得便意救護。千萬幸甚。臣無任屛營祈懇之至。謹昧死以聞。踏啓字
정조 8년
甲辰十一月初九日午時。上御誠正閣。右副承旨與下直守令入侍時。右副承旨洪仁浩。珍山郡守尹㬘。假注書韓興裕。記事官李崑秀尹行任。以次進伏訖。上曰。下直守令爲幾人乎。仁浩曰。只是珍山郡守一人。而求禮縣監金命彦則以未署經之故。不得下直矣。上曰。求禮縣監。俄有待令之命矣。果在闕中乎。注書出去知入。命尹㬘進前。上曰。屢擬郡守。今始得之。下去善爲之。可也。仍命退。諸臣以次退出。
정조 8년
癸卯十一月初九日申時。上御重熙堂。左副承旨入侍時。左副承旨李祖承。記事官朴能源李崑秀。尹行任。以次進伏訖。上曰。注書事極爲駭然矣。仍命書傳敎曰。注書之不見交代。擅離職次。事未前聞。萬萬駭然。且於廳注書點下之後。渠以上注書。忽又替當入直。堂后事。惟渠所欲爲。情狀極涉痛惡。注書朴能源。令該府拿囚。卽爲開坐嚴問。捧口招以聞。萬一欺隱。當別樣重繩。該府又或以原情捧入。如不逐條反覆嚴問。該堂亦當論罪。以此申飭。禁府堂上。或以支勅事供劇。或是老病。知義禁鄭昌順。同義禁沈頤之沈有鎭許遞。前望單子入之。待下批先開坐後謝恩。上曰。兼春秋入侍。金健修進伏。上命持傳敎。出而頒布。注書不待傳旨。卽爲拿處。囚單子速爲捧入。健修承命出傳。上又命書傳敎曰。違牌及在外臺諫許遞。與踏下之代。前望單子入之。待下批牌招。以爲發緘之地。仍命退。諸臣以次退出。
정조 8년
行都承旨李致中坐。行左承旨徐有防坐。行右承旨李在學坐直。左副承旨李祖承坐。右副承旨洪仁浩坐直。同副承旨李兢淵坐。注書朴能源拿處一員未差。假注書洪義浩仕金孝建仕直。事變假注書韓興裕仕。
정조 8년
徐有防啓曰。明日常參經筵。敢稟。傳曰。停。冬至問安。大殿王大妃殿惠慶宮中宮殿世子宮。奎章閣啓辭問安。政院玉堂單子問安。答曰。知道。
정조 8년
傳于洪仁浩曰。承旨與進箋閣臣入侍。
정조 8년
洪仁浩啓曰。禁衛營將官來言。今日本營軍兵。日次私習云矣。敢啓。傳曰。明日爲之。
정조 8년
李在學啓曰。御營廳將官來言。今日本營軍兵。日次私習云矣。敢啓。傳曰。明日爲之。
정조 8년
傳于洪仁浩曰。觀象監白曆一百件進排。數外取用。今番則以貢價加給事。分付宣惠廳。從最優例上下事。一體分付。
정조 8년
傳于李致中曰。兩西上來守令。使之今日內下送。
정조 8년
李在學啓曰。判義禁李命植再牌不進推考傳旨。今方捧入。而特敎開坐之下。屢遞召命。不卽擧行。事體所在。誠極未安。所當更請牌招。而係是一日三牌。何以爲之。敢稟。傳曰。待明朝。更爲牌招。
정조 8년
洪仁浩啓曰。明日次對。兩司長官當爲進參。大司憲沈頤之。大司諫李獻慶。竝待開門牌招。何如。傳曰。允。
정조 8년
以執義兪彦脩。掌令林道浩。持平李錫夏牌不進罷職傳旨。傳于洪仁浩曰。只推。待開門牌招。
정조 8년
兵曹口傳政事。假內乘單尹頤東。
정조 8년
洪仁浩。以都摠府言啓曰。今日入直內三廳武兼禁軍及軍兵等。當爲中日習射。而王大妃殿誕日相値。不得爲之之意。敢啓。傳曰。知道。
정조 8년
洪仁浩。以弘文館言啓曰。新除授修撰李翼晉徐瀅修。竝卽牌招察任。副修撰沈樂洙。疏批已下。一體牌招察任。何如。傳曰。允。
정조 8년
洪仁浩。以禁衛營言啓曰。各衙門拘留人。亦依年前下敎放送事。命下矣。今番儺禮都監習樂時放砲人林光綠。因傳敎。後日習陣時處置次。拘留本營。而林光綠罪犯。旣與輕囚有異。姑爲保囚之意。敢啓。傳曰。知道。
정조 8년
洪仁浩。以義禁府言啓曰。統制使李漢昌狀啓據刑曹粘目內。加德前僉使魚道采。移本府處之事。允下矣。魚道采時在任所云。依例發遣府書吏交代後拿來。何如。傳曰。允。
정조 8년
洪仁浩。以義禁府言啓曰。今日卽亞歲日也。禁府刑曹輕囚。皆令放送。朴能源保放事。命下矣。時囚罪人朴能源保放。權應鎰朴東俊。俱是輕囚。竝放送。而保放罪人曺學臣。所坐不輕。以流三千里定配。照律入啓。未及承批。不得一體擧行之意。敢啓。傳曰。知道。旣與重囚有異。罷職放送。
정조 8년
李在學。以義禁府言啓曰。時囚罪人朴東俊議處。權應鎰考律。今日內勘放後。草記事。命下矣。判義禁李命植牌招不進議處照律。不得擧行之意。敢啓。傳曰。知道。
정조 8년
洪仁浩。以司僕內乘。以一二提調意啓曰。內寺番次苟艱。假內乘一員。令該曹單望啓下。以爲推移入直之地。何如。傳曰。允。參下宣傳官中帖下。
정조 8년
李在學。以刑曹言啓曰。今日卽亞歲日也。禁府刑曹輕囚。皆令放送事。命下矣。本曹罪人姜碩涵。以廣興倉前書員。僞造尺文。漢城府所囚全從達。毆打人物。以待辜限。罪係不輕。竝仍囚。本曹所囚吏曹祭享色書吏李景老安宇成等。依下敎竝放。金繼朴。備邊司所囚申七同。舍人司所囚鄭道爀朴聖雲。尙衣院所囚針線婢福梅等。竝卽放送之意。敢啓。傳曰。死囚外。旣命放送。則本曹之區別放送。極爲駭然。草記來呈郞廳。招致政院。限日暮立庭。所謂判堂。年來無論此事他事。誤入甚矣。此草記還給。
정조 8년
持平李趾永疏曰。伏以。臣於言責之任。豈有一分冒膺之勢。而適値推鞫有命。未敢言私。章皇出肅。黽勉隨行。間參聯箚。粗效沐浴之義。而日前賓對命下之後。臣亦急於懲討。初擬隨諸僚入參矣。臣父宿病。猝然加劇。自夜至朝。焦遑罔措。義分雖重於趨膺。情理不忍於離捨。不獲已忙構一疏。略伸憂憤之忱。兼控煎迫之情。而適緣私懇有咈。公議果然。長僚之論斥深緊。至請譴罷。臣於是。誠不勝兢惶霣越之至。噫。今日臣子。孰不知懲討之當急。而私情切迫。亦不容不陳懇。則僚席之間。何其不諒之至。此聖度天大。不惟不加誅罰。幸蒙恩暇。得以調護。私心惶感。固無可言。而至若官職去就。初非可論。廉防截嚴。鐵限在前。荐犯違逋。諒非得已。罰靳例勘。召牌又辱。而顧以危蹙之情。實無承膺之勢。且臣父病狀。一向無減。又値酷寒。諸症頓加。食飮專却。眞元澌陷。臣方左右扶護。有難暫時離捨。以此情私。尤無供職之望。玆不得不忙控短章。仰瀆崇嚴。伏乞聖明。俯垂鑑諒。特許鐫削。以便救護。仍降威罰。以安私分。千萬幸甚。踏啓
정조 8년
甲辰十一月初十日辰時。上御重熙堂。同副承旨入侍時。同副承旨李兢淵。假注書洪義浩。記事官李崑秀尹行任。以次進伏訖。上命左承旨左副承旨入侍。賤臣承命出。與徐有防李祖承偕入進伏。命書傳敎曰。今日卽亞歲日也。禁府刑曹輕囚。皆令放送。朴能源保放。各衙門拘留人。亦依年前下敎放送。上曰。同副出去。每年冬至日傳敎有無。詳考以奏。可也。命退。承史以次退出。
정조 8년
甲辰十一月初十日辰時。上御重熙堂。左承旨入侍時。行左承旨徐有防。假注書洪義浩。記事官李崑秀尹行任。以次進伏訖。上命進箋閣臣入侍。賤臣承命出。與吳載純朴祐源偕入進伏。又命原任閣臣幾人留待與否。知入。賤臣承命出回奏曰。徐龍輔鄭東浚金宇鎭三人留待云矣。命退。承史以次退出。
정조 8년
行敎承旨李致中坐。行左承旨徐有防坐。行右承旨李在學坐。左副承旨李祖承坐直。右副承旨洪仁浩坐直。同副承旨李兢淵坐。注書朴能源保放一員未差。假注書洪義浩仕金孝建仕直。事變假注書未差。
정조 8년
洪仁浩啓曰。卽者副修撰尹序東。謂有親病。陳疏經出。原疏今方捧入矣。所當直捧禁推傳旨。而此與無端經出有異。推考警責。何如。傳曰。允。
정조 8년
以執義兪彦脩。掌令林道浩。持平李錫夏牌不進罷職傳旨。傳于李在學曰。何可無端違牌。此傳旨勿施。卽爲催促。
정조 8년
徐有防啓曰。判義禁李命植牌不進推考傳旨。今方捧入。而特敎開坐。已至多日。尙不擧行。事甚未安。更卽牌招。何如。傳曰。筵席旣諭。處義太過。待明朝更爲牌招。違牌勿爲呼望。
정조 8년
以東萊府使李頤祥公木作米不可視爲應行。更令任譯責諭差倭事狀啓。傳于李祖承曰。令廟堂詳考許施年條及前例草記。
정조 8년
李祖承啓曰。事變假注書韓興裕。身病猝重。勢難察任。今姑改差。何如。傳曰。允。
정조 8년
以修撰李翼晉徐瀅修。副修撰沈樂洙牌不進罷職傳旨。傳于徐有防曰。只推。更爲牌招。
정조 8년
韓興裕改差。代以李德鉉。
정조 8년
徐有防。以禮曹言啓曰。社稷祈穀祭。每於歲首上辛日。遣大臣攝行事。曾已定式矣。來正月初一日上辛日社稷祈穀祭。遣大臣攝行。何如。傳曰。謹當躬行矣。
정조 8년
洪仁浩。以侍講院言啓曰。本院新除授右賓客金鍾秀時在京畿廣州地。斯速乘馹上來事下諭。何如。傳曰。允。
정조 8년
李致中。以吏曹言啓曰。本曹假郞廳金命彦移拜外任。代以承文院檢校石宗克差下之意。敢啓。傳曰。知道。
정조 8년
洪仁浩。以備邊司言啓曰。以訓鍊大將具善復上疏再次回啓判付內。有卽以草記據實稟處之命矣。蓋此回啓本意。惟在於不改舊規。期有實效。而遣辭之間。不能別白。下字之際。不能照檢。致勤下敎。其在事體。極爲未安。當該回啓有司堂上從重推考。臣等亦有不察之失。誠不勝惶恐。而武臣應講之書。旣是武經七書勸課之政。亦有成規。則今雖別設。要不出此。別設一款。置之。何如。傳曰。允。
정조 8년
洪仁浩。以刑曹言啓曰。今日卽亞歲日也。禁府刑曹輕囚。皆令放送事。命下矣。依傳敎。本曹所囚輕囚罪人吏曹祭享色書吏李景老安宇成姜碩涵金繼朴。漢城府所囚全從達。備邊司所囚申七同。舍人司所囚鄭道爀朴聖雲。尙衣院所囚鍼線婢福梅等。竝卽放送。臣昏謬顚錯。成命之下。不善擧行。惶恐待罪之意。敢啓。傳曰。知道。勿待罪。
정조 8년
洪仁浩。以刑曹言啓曰。因承政院啓辭。若此則闕門放鑰。司謁主張。而承旨作一冗官乎。寧有如許事理。況門鑰所重。又何如此。而尋常處之。後弊難言。該司謁爲先汰去。令攸司從重照律嚴處。以懲日後事。命下矣。取考律文。則大明律制書有違條有曰。凡奉制書。有所施行。而違者杖一百。詐僞條有曰。詐不以實者。杖一百徒三年。崔泰峻。依此律從重論。決杖一百後。洪忠道黃磵縣。徒三年定配。卽爲押送。何如。傳曰。決杖放送。可也。
정조 8년
領府事金尙喆箚曰。伏以。鄭妻之千罪萬惡。天地鬼神之所不容誅。而自島移陸。偃息自如。此實出於我殿下一時屈法之聖意。則雖如渠梟獍之性。固當感刻天恩。惟幸其尙保首領。而凶腸逆肚。去而益肆。至於今番揆賊輩出。而此賊之滔天罪惡。尤不宜一刻容貸矣。噫。嘯聚徒黨譸張凶言之如揆賊者。渠以何心。暗地交結。旣使之通刺。又與之議婚。鞫囚之招。爛熳明白。則一種群不逞之疊生層出。而必以此賊爲窩窟根柢者。灼若觀火。若使此賊。一向假息。潛滋醞釀。則不知何樣禍機。發於何日何地。念之及此。寧不凜然心寒。唐家太平之再犯惡逆。終置大辟者。實爲今日鄭妻之準備當律。前日筵中。已以此陳達。庶幾聖聰。亦必記有矣。唯願聖明。快奮乾剛。毋拘私恩。亟允鄭妻按律之請。使亂本永除。王章克伸。以少洩神人之憤焉。臣當隨諸大臣後。同效沬血之忱。而數日以來。重傷風寒。痰眩本症。一倍添劇。膈暈如磨。耳塞如壁。委身床席。惛惛聵聵。昨日起居之班。竟闕常禮。今者懲討之請。亦未齊赴。有臣如此。生不如死。竝乞重勘臣辜犯。以警具僚。少安私分焉。答曰。省箚具悉卿懇。筵敎招。因諸大臣聞之。此不更煩。卿其安心。勿辭愼攝。仍傳曰。此批答。遣史官傳諭于領府事。
정조 8년
大司諫李獻慶疏曰。伏以。臣至愚極陋。百無一可。不堪塵任使而效分寸。臣自知之。人亦諒之。故守分斂跡。聊以養拙。投閑置散。苟幸免罪。不意聖恩曠絶。眷遇隆深。過垂簡拔。屢辱除命。前後蒙被。悉踰涯分。今此諫長之擢授。尤是臺閣之峻選。臣誠惝怳踧踖。莫省得此之由也。臣受恩罔極。圖報無階。只當不計顚沛。隨分竭蹶。粗效趨走之恭。少答陶甄之澤。而第念臺端一步。卽臣屢試屢僨之地也。昔在少壯。猶尙如此。況今衰邁。尤豈堪承。職望之華。責任之重。比之曩時所叨臺銜。不翅倍蓰。僬僥萬勻。必無幸矣。昨日候班。義不容不參。雖未免冒沒入肅。而夤仍盤礴。斷無是理。加以宿病當寒。挾感委呻。哮喘嘔逆。備諸醜惡。雖欲自力供仕。亦無其路。今因賓對。召牌儼臨。而情蹙病苦。隨詣徑歸。臣罪至此。尤合萬死。玆將短章。敢此陳控。伏乞聖慈。天地父母。俯垂諒察。亟賜鐫遞。仍治臣逋慢之罪。以警具僚。不勝萬幸。臣於乞免之章。不宜贅及他說。而日前伏見傳敎下者。殿下以陽復未屆。雷電先作。一念寅畏。十行勤懇。欲聞消弭之方。有此求助之敎。旨意惻怛。足感豚魚。以言爲官。豈可無一言而退。以負憂勞咨諏之盛意哉。近日言事之臣。以懲討爲第一義。輒以是首陳之。而殿下乃以陳談而斥之。臣未知捨此而新奇者。果有何等語耶。論時憂則莫大於亂賊之肆行。語衮闕則莫大於刑章之太弛。諸臣之以此爲言。誠未知其不可。鄭妻。以千罪萬惡。巨魁大慝。假息覆載之不足。偃處郊畿而自如。其所包藏陰圖。煽動凶言之狀。今番揆賊之獄。已盡綻露。禍機不知宜伏於何處一。天討不容少緩於暫時。而從前合辭之論。終未蒙允。到今申請之啓。又復靳持。王法之不行。誠非細故。世道之深憂。容有極哉。龜賊貫盈之罪。與鄭妻一而二二而一者也。不行顯戮。出置善地。則異日之醞釀。又安知不如今日之鄭妻乎。私恩太勝而義理不得伸。公法屢屈而亂賊無所畏。至於亘萬古所無之夏賊而極矣。逆适之律不施。而與憤尙激。奴傔之屬不問。而根窟莫尋。此正臣子明目張膽。沬血致討之秋。而一日二日。兪音不降。轉致玩愒之患。査無鋤治之期。臣竊痛心焉。伏願殿下。穆然深思。赫然奮發。廓揮乾斷。亟行天誅。以爲杜絶亂本之道焉。日昨尹載命之論啓揆衡。旣請孥籍。則固當備陳其凶謀逆節。當施極律之意。而寂寥數語。糢糊莫甚。聖敎之責其欠誠實。宜矣。大損臺體。合被譴削。而至於東彬與揆衡。綢繆謀議。同一心腸。二賊徑斃之後。究覈情節。惟在於此。而遽命酌處。鞫體太疎。趙嵎。以逆城之弟。負犯至重。移置陸地。已是失刑。而乃敢聚徒黨而嚇官長。打破防守。毆擊將差而逃。非但眼無國法。萬戮猶輕。不有淵藪。必不縱恣若是。其心所在。吁亦叵測。不可不拿鞫嚴覈。得情乃已。惟此二啓。實循與論。而殿下竝不賜批而還下。臺啓無批。不可爲例。亦願收還。更賜處分焉。臣無任屛營祈懇之至。答曰。省疏具悉。所陳悉諭諸批。憲批究竟。欲爲追下。卿其勿辭行公。
정조 8년
正言愼師稷疏曰。伏以。臣向叨見職於爲父病尋醫之日。情私急於救護。猥上徑歸之章。恭俟鈇鉞之誅。聖度天大。不惟不加之罪。特許恩暇。臣父子相對。感祝天恩。旋聞推鞫有命。臣之父病少間。謂臣曰。國家有事。竭蹶盡瘁。乃是臣子之職分。鞫獄方張。不知何許凶謀。潛發於何處。則此非人臣言私在外之時。促令登途。臣於是。蒼黃入城。他不暇顧。冒沒出肅。間參聯箚。或赴鞫坐。粗效一日之責。而奈臣性本愚迷。知識魯莽。聖上遇災警惕。懇惻求言。而未能對揚休命。仰體德音。鞫體疎虞。窩窟自在。而不能碎首天陛。感回宸衷。臣自願悚恧。孤恩負國之罪。固知難逭。病伏如次。譴何是俟。伏聞罪人趙嵎。率其徒黨。直爲逃躱之事。不勝駭憤之至。而竊伏念。當此變怪層生之時。如此凶獰之徒。又未知釀出何樣禍機於不覩不聞之中。故臣扶曳病軀。馳詣闕外。則數三僚臺。相繼來會。相見略同。而門鑰將下。急於請討。忙陳聯箚。祗俟處分。及承批旨。辭敎截嚴。誨責備至。臣之前後昧規顚錯之失。於是備著矣。滿心惶愧。無地措躬。嚴敎之下。宜卽自處。而臣跋涉京鄕之餘。素患關格之症。當寒闖發。症甚危惡。轉動無路。旣未能進詣於宮廟動駕之時。又不得隨參於諸僚避嫌之啓。玆敢猥入文字。冒死仰瀆罪上添罪。尤增悚蹙。伏乞聖明。亟削臣職。以安微分。仍治臣罪。以肅朝綱焉。臣方乞免之不暇。不宜贅他。而旣有所懷。不敢不達。惟聖明試垂察焉。噫。自古人臣之進言於君上者。莫不以人主之一心。爲萬化之源出治之本。此誠不易之格言。而竊伏惟人主。深居九重。聰明有限。一日萬機。有難獨運。是以雖以堯舜之聖。有皐。夔稷契之輔弼。有四岳九牧之分掌。然後天下乃措於熙皥。庶務不至於叢脞。今我殿下。睿明高明。卓越百王。政令施措。咸適其中。則至於本源上。有非如臣謏學淺見者之所可容易陳勉者。而至若朝廷之上。謂有皐。夔稷契之賢。方伯之中。謂有四岳九牧之良。則臣實愚迷。未知其然矣。然而才不借於異代。則環東土數千里之內。亦豈無做了一世事之人乎。伏願聖上。寤寢豪英。求之以誠。旁招俊乂。任之責成。以賁治化焉。噫。方今風俗之頹敗。不一其端。而若言其最爲痼弊者。則躁競是耳。無論內外官職。一有當窠。則營求備至。銓曹之臣。眩於擧行。難於取捨。甚至於車馬彌滿於銓家。若此不已。則求者得之。不求者不得。如是而尙何望人才之收用。士類之彙征乎。先儒有言曰。士大夫之出處。關時運之盛衰。此固不可責之於人人。而至於抑躁進鎭囂競之責。則亶在於銓曹之權衡。且況大政隔月。尤宜董飭。臣謂請令掌銓之臣。益懋恢公之政。以進恬靜之士。以抑躁競之風。宜矣。臣於昨日治疏將上之際。得狀聞憲啓還下。臺臣削職之敎。臣達宵憂歎。耿耿無寐。玆敢冒萬死附陳焉。惟聖明垂察焉。噫。夫揆衡兩賊之負犯。何如。關係。何如。其逆謀之至憯。凶言之絶悖。聞之心掉。言之膽裂。千喎萬磔。猶未足以洩神人之憤。而頑忍不服。徑斃杖下。未施肆市之典。莫遏輿情之齊憤。一介臺臣。斷斷無他。詣臺發啓。言雖草草。誠切討逆。可見公議之不泯。而殿下不惟不賜允可。返下摧折之敎。斥之以不緊。罪之以削職。豈意聖明之世。有此過中之擧也。臣愚死罪。竊不能無憾於天地之大也。伏願聖明。亟收昨日所下傳敎。以光聖德。以振臺風焉。答曰。省疏具悉。所陳前已悉諭。尹載命處分還收事。不允。爾其勿辭察職。
정조 8년
副修撰尹序東疏曰。伏以。臣之八耋偏母。素患痰眩之病。常有凜綴之憂。而近因日候猝寒。調將失宜。諸般症形一倍添劇。食飮全癈。藥餌無效。家僮踵至。促臣來視。臣聞此報。方寸煎灼。按住不得。玆敢忙陳短章。徑出禁扃。伏乞聖慈。俯垂矜諒。亟改臣職。以便救護。仍治臣擅離之罪。以肅朝綱。千萬幸甚。答曰。省疏具悉。爾其勿辭。救護母病。
정조 8년
甲辰十一月十一日申時。上御重熙堂。左副承旨入侍時。左副承旨李祖承。假注書金孝建。記事官李崑秀尹行任。以次進伏訖。上曰。再昨日擧條。尙不修納。斯速修納之意。分付。賤臣出來傳命後。以擧條元本尙未入來。故未及修正之意還奏。命退。承史以次退出。
정조 8년
行都承旨李致中坐。行左承旨徐有防病。行右承旨李在學坐。左副承旨李祖承坐。右副承旨洪仁浩坐。同副承旨李兢淵坐。注書朴能源拿囚一員未差。假注書洪義浩仕金孝建仕直。事變假注書李德鉉仕。
정조 8년
李在學啓曰。判義禁李命植。特敎申飭之下。謂有情勢。懸牌闕外。無意膺命。事體所在。誠極未安。推考警責。何如。傳曰。允。申飭行公。
정조 8년
李在學啓曰。合辭闕啓。已至多日。事甚未安。大司諫李獻慶。正言愼師稷疏批未下。竝卽牌招。何如。傳曰。允。
정조 8년
洪仁浩啓曰。禁衛營將官來言。今日本營軍兵私習云矣。敢啓。傳曰。知道。
정조 8년
洪仁浩啓曰。御營廳將官來言。今日本廳軍兵私習云矣。敢啓。傳曰。知道。
정조 8년
洪仁浩啓曰。擧條書納。毋得踰三日之限。自是規例。而前假注書尹羽烈今月初八日入侍時。擧條已過五日。今始修納。此已萬萬未安。至於格式之做錯。字劃之草率。猶屬細故。況於促敎速下之後。一味遲滯。事體所在。尤極駭然。所當重勘。而本院請推之外。無他可施之罰。何以爲之。敢稟。傳曰。此豈注書之罪。承旨若能各別嚴飭。幺麽新進所爲。尊敢如是遲滯乎。大抵近來承宣。惟以無言。爲諛悅堂后之妙方。以至新入之人。而亦不敢開口致責。寧有如許事體。李祖承。人品固無能爲。洪仁浩之反又效嚬。抑何委折。右承旨則稍知院事。何乃一任下僚之所爲乎。此啓辭還給。更爲措辭書入。
정조 8년
李祖承啓曰。近來堂后凡事。擧多稽忽。番次之出入無常。仕進之早晩惟意。書役之每致堆積。下隷之全不檢束。可駭之事。不一而足。臣等不能察飭之罪。固不勝萬萬惶悚。而雖以今番事言之。擧條明有定限。促敎不啻嚴截。而五日遲滯。慢不知畏。三更爛睡。了無動念。及其修納也。非楷非草。書法則有礙所見。或漏或衍。措語則不成體段。若有能有謹畏之心。豈有此駭異之擧。此而置之。則新進怠慢之習。無以少懲。當該假注書尹羽烈。所當重勘。而本院請推之外。無他可施之罰。何以爲之。敢稟。傳曰。拿處。
정조 8년
以尹羽烈囚單子。傳于李在學曰。渠則生疎所致。莫非承宣不能促飭而然。若令此囚。照律勘處。左右副獨可倖免。此囚附過放送。
정조 8년
以司鑰手本勅使宴禮及迎送擧動時排設幕次依例上下事。傳于李在學曰。以今經費。不可如例上下。旣云有前例。雖啓下。令該曹量宜爲之。
정조 8년
傳于李兢淵曰。憲府臺諫未差之代。前望單子入之。待下批牌招署經。未署經守令。一司除署經。使之當日辭朝。
정조 8년
臺諫前望單子入之。執義尹在醇。掌令呂萬永。持平權裕趙恒鎭落點。
정조 8년
李兢淵。以弘文館言啓曰。本館下番闕直。事甚未安。副校理李鼎運。卽爲牌招。姑降入直。何如。傳曰。允。
정조 8년
洪仁浩。以備邊司言啓曰。因東萊府使李頤祥裁判差倭公作米退限之請。更令任譯責諭事狀啓。有令廟堂詳考許施年條及前例草記之命矣。考見本司謄錄。則公作米五年退限。始自順治庚子。便成前例。雖以近例言之。己丑甲午己亥。始則責諭。末乃許施。今去己亥。又滿五年之限。差倭出來之後。不欲空還。事勢無怪。其在綏遠之政。恐不必一向靳持。限五年特爲許施。此後勿復更請事。嚴加責諭之意。分付。何如。傳曰。特爲許施之意。分付萊伯處。可也。
정조 8년
洪仁浩。以濬川司言啓曰。本司都廳有闕。代以御營廳千摠崔雲羽差下。使之察任。何如。傳曰。允。
정조 8년
李在學。以義禁府言啓曰。保放罪人朴能源。還囚後開坐擧行之意。敢啓。傳曰。知道。
정조 8년
義禁府啓目。儺禮都監郞廳李寬鼎原情云云。傳旨內辭緣。泛稱遲晩。刑推得情。何如。判付啓。後弊所關。不可白放。儺禮郞廳兼任兺㑀去放送爲良如敎。
정조 8년
禁府啓目。注書朴能源原情云云。傳旨問目內辭緣。反復嚴詰。游辭漫漶。不爲直陳。所當請刑是白乎矣。時任史官勿爲請刑。旣有先朝受敎。上裁。何如。判付啓。特敎口招。事體何等嚴重。而幺麽小官。冒犯無前之罪科。欲且極意粧撰。究厥情狀。萬萬駭痛兺不諭。其矣身段。卽其矣停疏中至殘劣最暗昧之人也。推詡者或以爲謹拙云。而觀於洪把乃躬。阿辭飾說。反售期隱之習。人固未易知者。政爲此囚準備語是如乎。上注書雖有申退前緣故出去之院規。必須往告堂上。待其從諾。然後出去。而此囚段初不奏由承宣。此已放恣。翌日廳坐。亦不仕進者。尤是前所未聞之擧是遣。又聞政院言。此囚之出去。分明在望入啓之前云。供中說語。節節誣罔。以此以彼。作不以實。於渠當律。而只令發配。何以懲池。年少新進其間委折。亦不可不詳査後擬律。此供辭勿施。待明朝更卽嚴問口招。又不直告。當限輸報。嚴覈取服。新不可已。大抵近來法網不弛。至於堂后事而極矣。姑已發覺之事。先欲嚴査重勘。此意竝以添問目嚴問爲良如敎。
정조 8년
判義禁李命植疏曰。伏以。臣情勢之窮且隘。不待臣之鳴號。而聖明業已俯燭之矣。前後筵敎。至爲勤摯。臣非木石。豈不知感。思所以轉動之道哉。特其遭罹奇怪廉防至大。有不可放倒。日昨登筵時。以四維無不張之歎。爲一分報效之地云者。此臣之所已多費商量。矢心自守者也。今若怵畏嚴命。厭然冒出。則臣之縷縷仰陳。都不免於飾辭要君之歸矣。臣雖愚迷。豈忍爲此。召牌之違慢。凡幾遭矣。譴勘不加。義分都虧。跼高蹐厚。此何人哉。噫。生逢聖世。偏荷洪造。德至厚也。恩至渥也。報答無階。罪負徒積。中夜思惟。涕淚無從。在臣感結之私。雖使蹈湯赴火。固所不辭。至於懷寵而敗義。知進而沒恥。是眞小人之無忌憚者。此豈臣所可出者。以殿下無微不察之德。何不曲賜矜諒。而特施全保之惠也。卽者天牌下辱。仍有勿爲呼望之飭敎。進退狼狽。罔知所措。懸牌朝房。已過半日。惶悶之極。求死不得。玆冒萬死。更暴血懇。伏乞亟遞臣職名。仍治臣辜犯。以爲人臣違慢者之戒焉。答曰。省疏具悉。筵敎丁寧。更何逡巡。卿其勿辭行公。
정조 8년
甲辰十一月十二日巳時。上御重熙堂。左副承旨入侍時。左副承旨李祖承。假注書洪義浩。記事官李崑秀尹行任。以次進伏訖。上命讀奏公事訖。命退。承史以次退出。
정조 8년
行都承旨宋載經未肅拜。行左承旨徐有防病。行右承旨李在學坐。左副承旨李祖承坐。右副承旨洪仁浩坐直。同副承旨李兢淵坐直。注書朴能源拿囚一員未差。假注書洪義浩仕金孝建仕直。事變假注書李德鉉仕。
정조 8년
洪仁浩啓曰。明日常參經筵。取稟。永陵國忌齋戒。頉稟。傳曰。停。
정조 8년
傳于李兢淵曰。同副承旨入侍。
정조 8년
洪仁浩啓曰。禁衛營將官來言。本營軍兵。日次私習云矣。敢啓。傳曰。知道。
정조 8년
傳于李兢淵曰。右承旨馳詣永陵。奉審摘奸以來。
정조 8년
傳于李兢淵曰。右贊禮例以禮參爲之云。禮曹參判前望單子入之。
정조 8년
禮曹參判前望單子入之。李致中落點。
정조 8년
傳于洪仁浩曰。都承旨前望單子入之。
정조 8년
都承旨前望單子入之。宋載經落點。
정조 8년
傳于李兢淵曰。疏批未下。臺諫許遞。前望單子入之。待下批一體牌招。使卽備員署經。
정조 8년
持平前望單子入之。李書九落點。
정조 8년
李兢淵啓曰。新除授掌令林道浩方在罷散中。何以爲之。敢稟。傳曰。敍用。
정조 8년
以持平李書九牌不進罷職傳旨。傳于李兢淵曰。只推。更爲牌招。
정조 8년
傳于李兢淵曰。差使員上來守令。皆令當日下送。
정조 8년
傳于洪仁浩曰。柳誼則午後進去。申後復命。今日永陵進去承旨。午後若不復命。是不能馳往之致。焉可無警飭。近來承宣太無恪勤之意。事事工於謀身。在院在家。了無一事對揚。惟以待漏仕進。待申公退。作爲一副當能事。可謂伴食尙書。此等承宣。徒費朔蔘。以供于口腹。殆非綜核之政。雖以史官言之。觀于貌樣。渠輩之不畏怯若此。筵話之從以不能審愼。亦可推知。如時囚罪人朴能源之孱暗者。尙且任其行止。惟意壞棄院規。外面知覺之稍勝於能源。而新入堂后。未諳揭壁受敎者。皆將以能源事。爲可倣效。自歸干罪犯法之科。此豈細故也。自今承史月給蔘料。院規復舊間。特竝停減事。分付惠廳及該監。
정조 8년
以注書朴能源原情口招啓目。傳于洪仁浩曰。更招亦不成說。過齋後更爲嚴問得情次。此供辭勿施。姑爲仍囚。以待處分。
정조 8년
傳于洪仁浩曰。館伴及延接都監堂上。儺禮都監堂上從重推考。當該郞廳拿處。
정조 8년
傳于李兢淵曰。儺禮都監郞廳竝汰去。
정조 8년
李兢淵。以禮曹言啓曰。卽接永陵令所報。則今十一月十四日本陵忌辰祭享時。兩官當爲備員參祀。而參奉有闕未差。卽速變通云。莫重祭享。兩官不可不備員。參奉有闕之代。卽令該曹口傳差出。以爲備員將事之地。何如。傳曰。允。此草記遲滯當該中官拿處。
정조 8년
李兢淵啓曰。卽者吏曹假郞廳來言。因禮曹草記。永陵參奉口傳差出事命下。而判書在外。次堂例不得擧行云。何以爲之。敢稟。傳曰。令次堂擧行。
정조 8년
吏曹口傳政事。以兪靖柱爲永陵參奉。
정조 8년
傳于李在學曰。吏曹假郞廳爲先汰去。
정조 8년
吏曹口傳政事。以李普衍爲全義縣監。吏曹假郞廳單韓珩一。
정조 8년
洪仁浩。以都摠府言啓曰。今日入直內三廳武兼禁軍及軍兵等。當爲中日習射。而國忌齋戒相値。不得爲之之意。敢啓。傳曰。知道。
정조 8년
洪仁浩。以吏曹言啓曰。今此宗廟望祭。永陵忌辰祭。景慕宮望祭獻官。大祝時無職名人員。令該曹口傳付軍職。何如。傳曰。允。
정조 8년
兵曹政事。副司直李聖圭李得臣。副司果徐美修洪樂恒李顯默。
정조 8년
洪仁浩。以義禁府言啓曰。時囚罪人李寬鼎放送。朴能源西間嚴囚事。下敎矣。李寬鼎卽爲放送。朴能源西間各別嚴囚之意。敢啓。傳曰。知道。
정조 8년
洪仁浩。以一所巡廳言啓曰。去夜三更一點量。犯夜人別監李宗得執促。何以爲之。敢啓。傳曰。近來此輩無難犯夜。丙申以後。以夜禁一事。前後申飭。不啻諄複。而各營擧行。每有解弛之弊。至於本兵別巡所。以糾察巡廳捕廳及巡邏營門之勤慢。而年來在本兵者。擧皆修擧。無敢或忽。而一自此兵判除拜之後。所謂門禁也。夜禁也。許多可糾可察之事。隨處閤眼。每事結舌。要以苟守職次。倖免誚謗。爲良計。在自己固祿之謀。雖似得宜。然諸臣之多少罪過。皆從避事中出來日前以此。筵中亦有飭敎。而觀於近日門禁夜禁。兵判事殊甚莫曉。本兵之長。猶尙如此。他各營奚論。許多犯夜人中。但捉此一掖隷。焉有如許班綴之政。此掖隷送于兵判。
정조 8년
李兢淵。以儺禮廳言啓曰。本廳郞廳李光燮李鼎勳依下敎汰去代。左捕廳從事官柳光命。右捕廳從事官洪浩源。郞廳差下。監董之意。敢啓。傳曰。知道。
정조 8년
甲辰十一月十三日巳時。上御重熙堂。同副承旨入侍時。同副承旨李兢淵。假注書金孝建。記事官金鳳顯李崑秀。以次進伏訖。上命書傳敎曰。雖値齋日。關係民事。未下直守令。皆令當日辭朝。全義縣監口傳差出。待下批一體當日辭朝。署經命下。已至屢日。尙不擧行。此亦國綱所係。衆所共知情病外。無端違牌諸臺。一傡禁推。前望單子入之。待下批。卽爲牌招署經。命退。承史以次退出。
정조 8년
行都承旨宋載經陳疏留院。行左承旨徐有防坐。行右承旨李在學坐。左副承旨李祖承坐直。右副承旨洪仁浩坐直。同副承旨李兢淵坐。注書朴能源拿囚一員未差。假注書洪義浩仕金孝建仕直。事變假注書李德鉉仕。
정조 8년
徐有防啓曰。明日常參經筵。取稟。永陵國忌齋戒視事。頉稟。傳曰。知道。
정조 8년
傳于李兢淵曰。同副承旨馳詣宗廟景慕宮。奉審摘奸以來。
정조 8년
以持平李書九再牌不進罷職傳旨。傳于洪仁浩曰。禁推傳旨捧入。
정조 8년
李在學啓曰。持平李書九禁推事。命下矣。依定式遞差傳旨捧入之意。敢啓。傳曰。知道。
정조 8년
以儺禮都監郞廳李光燮李鼎勳拿處傳旨。傳于李在學曰。旣已汰去。拿處則分揀。